CELEX: 32021R1351
Language: da
Date: 2021-05-06 00:00:00
Title: Kommissionens delegerede forordning (EU) 2021/1351 af 6. maj 2021 om supplerende regler til Europa-Parlamentets og Rådets forordning (EU) 2016/1011 for så vidt angår reguleringsmæssige tekniske standarder, der præciserer systemernes og kontrolforanstaltningernes karakteristika med henblik på at identificere og indberette enhver adfærd, der kan omfatte manipulation eller forsøg på manipulation af et benchmark (EØS-relevant tekst)

13.8.2021   
               
               
                  DA
               
               
                  Den Europæiske Unions Tidende
               
               
                  L 291/13
               
            
         KOMMISSIONENS DELEGEREDE FORORDNING (EU) 2021/1351
         af 6. maj 2021
         om supplerende regler til Europa-Parlamentets og Rådets forordning (EU) 2016/1011 for så vidt angår reguleringsmæssige tekniske standarder, der præciserer systemernes og kontrolforanstaltningernes karakteristika med henblik på at identificere og indberette enhver adfærd, der kan omfatte manipulation eller forsøg på manipulation af et benchmark
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1011 af 8. juni 2016 om indeks, der bruges som benchmarks i finansielle instrumenter og finansielle kontrakter eller med henblik på at måle investeringsfondes økonomiske resultater, og om ændring af direktiv 2008/48/EF og 2014/17/EU samt forordning (EU) nr. 596/2014 (1), særlig artikel 14, stk. 4, og
         ud fra følgende betragtninger:
         
                     (1)
                  
                  
                     Det bør sikres, at afsløringen af benchmarkmanipulation eller forsøg på manipulation er effektiv og hensigtsmæssig. Det er derfor nødvendigt, at benchmarkadministratorens systemer og kontrolforanstaltninger står i et rimeligt forhold til arten og kompleksiteten af samt risikoen for manipulation af det leverede benchmark, og at risikoen for manipulation evalueres på grundlag af en objektiv vurdering, der tager hensyn til risikoens oprindelse, karakter, særegenhed og alvor.
                  
               
                     (2)
                  
                  
                     For at sikre, at afsløringen af enhver adfærd, der kan omfatte manipulation eller forsøg på manipulation af et benchmark, er effektiv, er det nødvendigt at indføre hensigtsmæssige automatiserede systemer til overvågning af inputdata. Automatiserede systemer er imidlertid ikke i sig selv tilstrækkelige til at sikre, at manipulerende adfærd afsløres effektivt. Automatiserede systemer bør derfor suppleres med et hensigtsmæssigt niveau af menneskelig analyse, der skal udføres af personale med den rette uddannelse.
                  
               
                     (3)
                  
                  
                     For at sikre, at de kompetente myndigheder effektivt kan vurdere de foranstaltninger, der er truffet for at identificere og indberette forseelser, bør administratorer efter anmodning give den kompetente myndighed oplysninger om arten og kompleksiteten af samt risikoen for manipulation af det pågældende benchmark og dokumentere, at niveauet af den valgte automatisering og den menneskelige analyse er hensigtsmæssigt.
                  
               
                     (4)
                  
                  
                     En benchmarkadministrators ansatte, som er ansvarlige for at anvende administratorens systemer og kontrolforanstaltninger, bør modtage hensigtsmæssig uddannelse, så de kan analysere, om et givet datainput er mistænkeligt eller ej. En sådan uddannelse bør sikre, at disse ansatte er bekendt med kendetegnene ved korrekt indgivelse af inputdata og uoverensstemmelser i inputdata, der kan skyldes manipulation eller forsøg på manipulation. Effektiv uddannelse bør skræddersys til arten og kompleksiteten af samt risikoen for manipulation af det leverede benchmark.
                  
               
                     (5)
                  
                  
                     Administratorer kan foretrække at outsource funktioner, der er knyttet til systemerne og kontrolforanstaltningerne. En sådan outsourcing bør kun være mulig, i det omfang den ikke i væsentlig grad forringer administratorens kontrol med leveringen af benchmarket eller den relevante kompetente myndigheds mulighed for at føre tilsyn med benchmarket, og er under alle omstændigheder omfattet af kravene i artikel 10 i forordning (EU) 2016/1011.
                  
               
                     (6)
                  
                  
                     Denne forordning er baseret på det udkast til reguleringsmæssige tekniske standarder, som Den Europæiske Værdipapir- og Markedstilsynsmyndighed (ESMA) har forelagt for Kommissionen.
                  
               
                     (7)
                  
                  
                     ESMA har afholdt åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele samt anmodet interessentgruppen for værdipapirer og markeder, der er nedsat i henhold artikel 37 i Europa-Parlamentets og Rådets forordning (EU) nr. 1095/2010 (2), om rådgivning.
                  
               
                     (8)
                  
                  
                     For at sikre overensstemmelse med anvendelsesdatoen for artikel 5 i Europa-Parlamentets og Rådets forordning (EU) 2019/2175 (3), hvorved artikel 14, stk. 4, blev indført i forordning (EU) 2016/1011, bør nærværende forordning anvendes fra den 1. januar 2022 —
                  
               VEDTAGET DENNE FORORDNING:
         
            Artikel 1
            Passende systemer og effektive kontrolforanstaltninger
            
               1.   De passende systemer og effektive kontrolforanstaltninger, der er omhandlet i artikel 14, stk. 1, i forordning (EU) 2016/1011, skal:
               
                           a)
                        
                        
                           være hensigtsmæssige for og stå i rimeligt forhold til arten og kompleksiteten af samt risikoen for manipulation af det leverede benchmark
                        
                     
                           b)
                        
                        
                           regelmæssigt og mindst en gang om året revideres og ajourføres, når det er nødvendigt, for at sikre, at disse systemer og kontrolforanstaltninger fortsat overholder litra a)
                        
                     
                           c)
                        
                        
                           dokumenteres skriftligt på en klar og forståelig måde, herunder eventuelle ændringer eller ajourføringer af disse systemer og kontrolforanstaltninger.
                        
                     Med henblik på første afsnit, litra a), vurderer en administrator regelmæssigt og mindst en gang om året risikoen for manipulation af det leverede benchmark under hensyntagen til følgende elementer:
               
                           a)
                        
                        
                           de påtænkte aktiviteter, der er nødvendige for at levere benchmarket
                        
                     
                           b)
                        
                        
                           den potentielle oprindelse, art, særegenhed og alvor af risikoen for manipulation
                        
                     
                           c)
                        
                        
                           de påtænkte foranstaltninger til at imødegå risikoen for manipulation, herunder beskyttelsesforanstaltninger, sikkerhedsforanstaltninger og interne procedurer.
                        
                     
            
               2.   De passende systemer og effektive kontrolforanstaltninger, jf. i artikel 14, stk. 1, i forordning (EU) 2016/1011, skal omfatte følgende elementer på et niveau, der er hensigtsmæssigt i forhold til arten og kompleksiteten af samt risikoen for manipulation af det leverede benchmark:
               
                           a)
                        
                        
                           software, som giver mulighed for udskudt automatiseret læsning, genvisning og analyse af inputdata
                        
                     
                           b)
                        
                        
                           menneskelig analyse i forbindelse med afsløring og identificering af adfærd, der kan omfatte manipulation eller forsøg på manipulation af et benchmark.
                        
                     
            
               3.   En administrator skal efter anmodning fra den kompetente myndighed give den kompetente myndighed de oplysninger, der er omhandlet i stk. 1, første afsnit, litra a), b) og c), og dokumentere hensigtsmæssigheden af det valgte niveau af automatisering og menneskelig analyse, jf. stk. 2.
            
         
         
            Artikel 2
            Uddannelse
            
               1.   De passende systemer og effektive kontrolforanstaltninger, der er omhandlet i artikel 14, stk. 1, i forordning (EU) 2016/1011, skal anvendes af administratorens ansatte, som er tilstrækkeligt og løbende uddannet i:
               
                           a)
                        
                        
                           at afsløre og identificere mistænkelige inputdata, der kan være resultatet af benchmarkmanipulation eller forsøg på manipulation
                        
                     
                           b)
                        
                        
                           straks at indberette alle sådanne resultater til deres interne rapporteringslinje.
                        
                     
            
               2.   Ved fastlæggelsen af indholdet af den uddannelse, der er omhandlet i denne artikels stk. 1, tager en administrator hensyn til arten og kompleksiteten af samt risikoen for manipulation af det benchmark, der leveres, jf. artikel 1, stk. 1, litra a).
            
         
         
            Artikel 3
            Politik for inputdatas integritet
            De passende systemer og effektive kontrolforanstaltninger, der er omhandlet i artikel 14, stk. 1, i forordning (EU) 2016/1011, skal dokumenteres i en politik for inputdatas integritet, der angiver:
            
                        a)
                     
                     
                        risikoen for benchmarkmanipulation
                     
                  
                        b)
                     
                     
                        en generel beskrivelse af de passende systemer og effektive kontrolforanstaltninger, herunder deres overholdelse af kravene i artikel 1
                     
                  
                        c)
                     
                     
                        en generel beskrivelse af uddannelsen af administratorens ansatte, der er involveret i anvendelsen af passende systemer og effektive kontroller, jf. artikel 2
                     
                  
                        d)
                     
                     
                        navn og kontaktoplysninger på de personer, der er ansvarlige for passende systemer og effektive kontrolforanstaltninger.
                     
                  
         
            Artikel 4
            Ikrafttræden og anvendelse
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 1. januar 2022.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 6. maj 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 171 af 29.6.2016, s. 1.
         
            (2)  Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).
         
            (3)  Europa-Parlamentets og Rådets forordning (EU) 2019/2175 af 18. december 2019 om ændring af forordning (EU) nr. 1093/2010 om oprettelse af en europæisk tilsynsmyndighed (Den Europæiske Banktilsynsmyndighed), forordning (EU) nr. 1094/2010 om oprettelse af en europæisk tilsynsmyndighed (Den Europæiske Tilsynsmyndighed for Forsikrings- og Arbejdsmarkedspensionsordninger), forordning (EU) nr. 1095/2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), forordning (EU) nr. 600/2014 om markeder for finansielle instrumenter, forordning (EU) 2016/1011 om indeks, der bruges som benchmarks i finansielle instrumenter og finansielle kontrakter eller med henblik på at måle investeringsfondes økonomiske resultater, og forordning (EU) 2015/847 om oplysninger, der skal medsendes ved pengeoverførsler (EUT L 334 af 27.12.2019, s. 1).